50 दिव्यांगों को पुलिस ने दिखाया मेला
झाबुआ | जिला विकलांग व पुनर्वास केंद्र के 50 दिव्यांगों को रविवार रात पुलिस अपने साथ क्रिसमस का मेला दिखाने ले गई। उन्हें झूला झुलाया तो टॉय ट्रेन का सफर भी कराया। बच्चों ने अपने हावभाव और ऊपर हाथ उठाकर इशारों से खुशी जाहिर की। दरअसल पुलिस जनसंवाद कार्यक्रम के तहत विकलांग केंद्र के बच्चों को मेले में ले गई थी, जहां उन्होंने खूब धमाल मस्ती की। लोगों ने भी बच्चों को पूरा सहयोग दिया। उनके लिए रास्ता छोड़ा तो झूले-चकरी और मौत के कुएं का खेल दिखाने के लिए उन्हें आगे जाने दिया। दिव्यांग बच्चों को इस तरह हंसता देख पुलिसकर्मी भी खुश हुए। दिव्यांग एक घंटे से अधिक समय तक मेले में रहे। बच्चों के अलग-अलग दल के साथ एक-एक पुलिसकर्मी मौजूद था।
hin_Deva hin_Deva